প্রথমেই দুটো শব্দ মাথায় রাখুন। Term Sheet ও Shareholding Agreement. আপনি যখন একটি টার্ম শিটে সই করছেন সেই মুহূর্ত থেকে বিনিয়োগকারীর সঙ্গে আপনার সমঝোতা হয়ে গেল। যদিও সেই সমঝোতা বা বোঝাপড়া তখনই পরিপূর্ণরূপে কার্যকর হবে যখন আপনি শেয়ারহোল্ডিং এগ্রিমেন্টে সই করবেন। সহজ কথায় বললে বিষয়টা বাগদান থেকে বিবাহ পর্বের সঙ্গে তুলনা করা যায়। বাগদান মানেই কিন্তু বিয়ে নয়, এটা মাথায় রাখা উচিত। ঠিক একইভাবে টার্ম শিট থেকে শেয়ারহোল্ডিং এগ্রিমেন্ট, এই পথে terms and conditions-এ বেশ কিছু পরিবর্তন ঘটতে পারে।ঠিক এই জায়গাটাতেই বহু স্টার্টআপ বিভ্রান্ত হয়ে যায়। আসলে তারা ভেবে বসেন টার্ম শিটের ক্লজগুলিই চূড়ান্ত এবং তা মানতে দু'পক্ষ বাধ্য। পরবর্তীসময়ে তারা যখন অন্য রকম ক্লজে শেয়ারহোল্ডিং এগ্রিমেন্ট পান, বাস্তবিকই তারা দিশাহারা হয়ে পড়েন। তখন শুরু হয় ভুল বোঝাবুঝি। এই ভুল বোঝাবুঝি থেকে বহু ক্ষেত্রে পাকা লগ্নি কেঁচে যায়।